
A corpus callosum vastagságának életkor szerinti meghatározása mediansagittalis MR felvételek alapján

Bevezetés és célkitűzés:
A corpus callosumon keresztül haladó több, mint 200 millió fehérállományi rost teremti meg
a két agyfélteke közötti legjelentősebb összeköttetést. A kutatásom célja, hogy MR képalkotás
segítségével megállapítsam van-e életkorbeli, illetve nemek közötti eltérés a corpus callosum
(CC) morfológiájában.
Módszerek:
Retrospektív kutatásom vizsgálati populációjába olyan egyének kerültek beválasztásra,
akiknél 2022. január 1 - december 31. között a Borsod-Abaúj-Zemplén Vármegyei Központi
Kórház és Egyetemi Oktatókórház Képalkotó Diagnosztikai Centrumában fejfájás beutaló
diagnózis alapján 3 Tesla térerejű MR berendezéssel (Siemens Magnetom Verio) koponya MR
vizsgálat történt, negatív eredménnyel. A CC morfometriai méréseit (hossz, egyes régiók
átmérői), valamint az egyéni koponyaméret szerinti korrigáláshoz alkalmazott fronto-
occipitalis diaméter (FOD) meghatározását sagittalis síkú T2-súlyozott MR felvéteken
végeztem.
Eredmények:
A vizsgált év alatt fejfájás miatt készült 254 koponya MR vizsgálatból 107 esetben nem
igazolódott kóros intracranialis eltérés. A beválasztott 107 beteg 36%-a férfi (n=39;
átlagéletkor=41 év), 64%-a nő (n=68; átlagéletkor=37 év) volt. A betegek közel fele (n=55)
40 év alatti, másik fele (n=52) 40 év feletti korcsoportba tartozott. Szignifikáns nemek kötötti
különbség volt a kimutatható a CC hosszában (p=0,02) és a genu átmerőjében (p=0,01) a
férfiak javára. A CC hossz és egyes régiók átmérőinek FOD-al való korrigálását követően
azonban nem volt szignifikáns eltérés a két nem között. A korcsoportok tekintetében a 40 év
felettiek spleniuma szignifikánsan nagyobb átmérővel rendelkezett a 40 év alatti csoporthoz
képest, FOD-al való korrekcióval (p=0,01) és anélkül is (p=0,03). Továbbá szignifikáns
különbséget találtunk a CC hossz/FOD tekintetében, szintén a 40 év felettiek javára (p=0,02).
Következtetések:
A kutatás eredményei szerint szignifikáns nemek közötti különbség mutatkozik a CC
hosszában, azonban a fronto-occipitalis diaméterrel való korrekció alapján ez a különbség az
eltérő koponya méretekből adódhat. Bár normális öregedés kapcsán a CC méretbeli
csökkenése lenne várható, a vizsgálatban szereplő betegek esetén ennek ellenére 40 év felett
bizonyos CC morfometriai mérések tekinetében szignifikánsan magasabb értékek voltak
kimutathatók, melyek további kutatást igényelnek.



